UMugabe Uya KweleSingapore Ukuyahlolwa Ngodokotela
UMongameli Robert Mugabe usuke elizweni ngoMvulo ekuseni elubhekise kweleSingapore ngemva kokuqhuba umhlangano wedale lecabinet
UMongameli Robert Mugabe usuke elizweni ngoMvulo esiya eSingapore ukuyahlolwa ngodokotela bakhe. Uhambo lwakhe lubangele ukuthi abize umhlangano wedale lecabinet ekuseni engakasuki. Umhlangano lo ubumele wenziwe ngoLwesibili njengemvama. UMugabe ukhokhele lumhlangano okwemizuzu engamatshumi amathathau wasephuma sesiyagada indizamtshina watshiya umsekeli wakhe uNkosikazi Joyce Mujuru ewuqedisa njalo ephethe intambo zokuba ngumongameli welizwe. Imihlangano yecabinet yenziwa maviki wonke ngoLwesibili, kodwa nxa engekho elizweni, uMugabe kavumi ukuthi yenziwe, yikho nje owaliviki ewenze ngoMvulo ekuseni engakasuki. Imisakazo kahulumende ibika ukuthi uMugabe ulanda ukuyahlolwa nje impilakahla yakhe okungakhangelananga lomkhuhlane othize. Kunyanga ezedluleyo uMugabe ubetshitshela kweleSingapore kulembiko yokuthi ubulawa ngumkhuhlane wemvukuzane, iprostate cancer. Kodwa uyayilandula limbiko. Kwezinye inhambo zakhe, abakuhulumende bebengavamanga ukuphumela egcekeni ukuthi ulanda ukuyahlolwa ngodokotela. UNtungamili Nkomo weStudio Seven uxhume ngcwethi kwezombusazwe uMnu Nkululeko Sibanda yena utho ekuphendukeni kwakhe, uMugabe kumele azise uzulu ukuthi odokotela bathole impilakahle yakhe imi njani.